Ǹnyie anə́ Éli a ngáwódan nálā a búdī fɔ́ɔ́ ásū ai ewɔ́man dzíé, ńdɔ a ngákwí a kə́ tə́bə̄ á ḿbɛ́ ndá kɔ̄a. Ǎ ngawóg kíŋ ē dzô ai nyé naa: “Wabɔ dzé hā, ǎ Éli ?” 14Éli nyé nâ: “Abán látyé ma ǹnə́m, ású Ńtondôbə Zambá yǎ miǹkunda étē; amú bɔ́n bə́ Ísraɛ̂l bə́ dzōgé ámvóé yə̄ ó ngálad ai bɔ́ á sí, bə́ mān búg balatâr bóe, bə́ mān wé bəprofɛ́d bóe ai fa. Mə kə́ lígī étám, ńdɔ̄ fə bádzə̄ŋ naa báwē mā. 15Ǹtondôbə nyé ai nyé nâ: “Dúgán ai mvús é zēn ō hə́ sɔ́, ai ǹkód ńnam ósə, ó kə kwí á Dámas. Ǹnyie anə́ wāyi kwí, ó wɔ́bɔ́ Hazael m̀bɔ́n á bɔ ǹkúkúmá yā Áram. 16Wayǐ fə wɔ́bɔ̄ Yéhu mɔ̂n Nimshi m̀bɔ́n, á bɔ ǹkúkúmá á Ísraɛ̂l, ó wɔ́bɔ̄ fə Elizé ḿbɔ́n, mǎn Shafath yǎ Avel Mehola, á bɔ profɛ́d á məyian móe.” 17É mod ā yi túb ókəŋ bítá Hazael, Yéhu a yi nyé wē; ényɔ̄ ā túb ókəŋ bítá Yéhu, Elizé a yi nyé wē, 18hədá, mayi líg bakúda zamgbál á Ísraɛ̂l, ébá bə́sə məbɔ́ŋ má ndzí kig kúduban á sí ósū Baal ai ányu ásə̄ lá bə́ kig nyé və̄ ólugú. 19Ńdɔ̄ Éli a ngásus á ńkǒl á sī, a ńtála Elizé ńdómân Shafath, a séneŋe ndzobo, ai mvág nyag awômo ai ébɛ̄; émēn á syé ai nyag ébɛ̄ yā étē. Ńdɔ̄ Éli a ngásúbū nyé babi, a woá nye ewɔ́man dzíé á nyɔ́l. 20Ńdɔ fɔ́ɔ́ Elizé a ngálíg nyag dzíé hālá, ǎ ngakə a toŋ Éli, nyé ai nyé naa: “Dzǒge tə́ mə́ támə kə́ yân ai tará bân naná, mə́ zu sɔ́ matoŋ wa. “Éli nyé ai nyé nâ: “Kələ ! Dúgán! Mə̌ bɔ̄ wā dzé.” 21Ńdɔ Elizé a ngákân ai nyé, a dúgán, a bǐ nyag ébɛ̄, a tsígí, a nɔŋɔ́ míḿbóŋ nyag é ngábə́ tǐ, a komán ndóan, ǎ ngayám: ǎ ngavə́ ńnam bidí. Á mvús hālá, ńdɔ a ngátíē nə́ a kə a toŋ Éli, a kə a syé nyē.